El Pla d'aeroports de Catalunya preveu la ubicació d'un aeroport d'aviació regional a les rodalies de la ciutat de Lleida, que ha de facilitar a la població de les comarques lleidatanes l'accés al transport aeri amb enllaços des d'aquesta infraestructura a qualsevol altre aeroport d'abast regional europeu.
L'encaix del futur aeroport en relació amb l'estructura urbana i territorial, així com aeronàutica i mediambiental ha portat a elegir, entre les diferents alternatives, com la més adequada la ubicada a la part sud del terme municipal d'Alguaire, a la zona de les planes del Secà, amb una superfície estimada de 366,98 hectàrees.
Vista la rellevància que ha de tenir aquest aeroport per al desenvolupament socioeconòmic de Catalunya, cal dur a terme una acurada planificació del projecte per tal que es pugui donar una resposta adequada tant als requeriments i les necessitats dels seus usuaris i de l'entorn com a les exigències del trànsit i transport aeri.
Per aquest motiu es fa necessari aprovar el Pla director de l'aeroport de Lleida-Alguaire amb l'objecte de delimitar la zona de servei d'aquest aeroport, d'acord amb el que estableix l'article 10 de la Llei 19/2000, de 29 de desembre, d'aeroports de Catalunya.
En efecte, la Llei 19/2000, de 29 de desembre, d'aeroports de Catalunya, estableix en l'article 12 que el Pla director ha de definir una zona de servei que inclogui les superfícies necessàries per dur a terme les activitats aeroportuàries i les tasques que en resultin complementàries, i també els espais de reserva que garanteixin la possibilitat de desenvolupament i creixement del conjunt.
El Pla director de l'aeroport de Lleida-Alguaire delimita la seva zona de servei que constitueix en la totalitat del seu àmbit una unitat funcional i territorial de naturalesa estrictament aeroportuària, i inclou els espais que garanteixen el desenvolupament de l'aeroport d'acord amb criteris de planificació i previsions de trànsit fins l'any 2020.
Així mateix, té en compte els espais per a les activitats i els serveis que han de garantir una oferta que potenciï l'aeroport per a l'aviació comercial, amb les superfícies necessàries per a les activitats complementàries i, per últim, fa possible la màxima reducció de l'impacte mediambiental sobre el seu entorn, i el fa compatible amb el desenvolupament urbanístic de l'entorn.
El Pla director proposa un conjunt d'actuacions que permetran absorbir el creixement previsible del trànsit i dotar l'aeroport d'una capacitat suficient per atendre, amb alts nivells de qualitat de servei, la demanda prevista.
En una primera fase, la principal actuació consisteix en la construcció d'una pista de vol de 2.000 metres de longitud per 45 metres d'amplada, ampliable en una segona fase a 3.000 metres, amb un carrer de rodada.
En aquesta primera fase també es preveu construir un carrer de sortida perpendicular al bell mig de la pista, una plataforma d'estacionament d'aeronaus destinada a l'aviació comercial i a l'aviació general, un edifici terminal de passatgers i bloc tècnic i una torre de control.
I, per últim, els edificis per a les instal·lacions i els equipaments que requereix l'aeroport per a la seva activitat.
En el procés d'elaboració del Pla director s'ha donat compliment a l'article 11 de la Llei 19/2000, en haver-se emès els informes de la Direcció General d'Aviació Civil del Ministeri de Foment, del Departament de Medi Ambient i Habitatge i de la Direcció General d'Urbanisme.
Així mateix, s'ha donat audiència a l'Ajuntament d'Alguaire, per garantir la seva participació en el procés de definició de l'aeroport.
En conseqüència, vist el projecte del Pla director de l'aeroport de Lleida-Alguaire, els informes emesos per la Direcció General d'Aviació Civil del Ministeri de Foment, el Departament de Medi Ambient i Habitatge i la Direcció General d'Urbanisme,
S'aprova el Pla director de l'aeroport de Lleida-Alguaire, que defineix les grans directrius d'ordenació i desenvolupament de l'aeroport i delimita la zona de servei.
2.1 La zona de servei de l'aeroport delimitada pel Pla director té una superfície de 276,25 hectàrees, de les quals 162,93 hectàrees corresponen al subsistema de moviment d'aeronaus, 20,72 hectàrees al subsistema d'activitats aeroportuàries i 92,60 hectàrees a la zona de reserva aeroportuària.
2.2 La delimitació de la zona de servei queda configurada per una línia poligonal representada en el plànol número 7, full 1.3, del Pla director, en el qual consten les coordenades UTM dels seus vèrtex principals.
Aquest plànol s'incorpora a l'annex d'aquesta Ordre.
3.1 La zona de servei de l'aeroport, que constitueix una unitat funcional i territorial de naturalesa aeroportuària, s'estructura en tres grans àrees homogènies, en funció de les activitats assignades i el seu grau de relació directa o complementària amb la pròpia funcionalitat aeroportuària.
Aquestes àrees, que estan delimitades en el plànol número 7, full 1.3, del Pla director, són les següents:
Subsistema d'activitats aeroportuàries, amb les seves corresponents àrees funcionals d'activitats aeroportuàries.
3.2 El subsistema de moviment d'aeronaus conté els espais i les superfícies utilitzades per les aeronaus en els seus moviments d'aterratge, enlairament i circulació en rodada i estacionament.
Està constituït pel camp de vol, la plataforma d'estacionament d'aeronaus i les zones previstes per a la ubicació d'instal·lacions auxiliars, així com els sistemes d'ajudes a la navegació aèria, i comprèn una superfície de 162,93 hectàrees, que es distribueix en les àrees següents:
a) Camp de vol: està integrat per una pista, de denominació 13-31, un carrer de sortida perpendicular a la pista a la primera fase i un carrer de rodada a la segona fase.
La plataforma d'estacionament d'aeronaus estarà situada a l'est del camp de vol i enfront del futur edifici terminal.
b) Instal·lacions d'ajudes a la navegació aèria: conté el conjunt d'instal·lacions de l'aeròdrom, tant radioelèctriques com visuals, que serveixen per establir les rutes i els procediments d'aterratge i enlairament dins de l'espai aeri controlat.
c) Instal·lacions auxiliars: inclouen els vials interiors i estacionament de vehicles de servei, els espais de càrrega i les instal·lacions per a equips de servei i les àrees d'accés restringit que estableixen l'enllaç entre aquest subsistema i els futurs edificis terminals de passatgers i càrrega aèria.
3.3 El subsistema d'activitats aeroportuàries conté les infraestructures, les instal·lacions i les edificacions que permeten establir en el recinte de l'aeròdrom l'intercanvi modal entre el transport aeri i els accessos terrestres.
Té una superfície de 20,72 hectàrees, que es distribueix en les zones funcionals següents:
a) Zona de passatgers: amb una superfície de 6,45 hectàrees, conté totes les infraestructures, instal·lacions, edificacions i serveis relacionats amb el trànsit de passatgers des del seu accés a l'àmbit aeroportuari fins al seu embarcament a l'aeronau.
b) Zona de càrrega: amb una superfície de 0,65 hectàrees, conté totes les infraestructures, instal·lacions, edificacions i serveis destinats al transport aeri de mercaderies.
c) Zona de serveis aeroportuaris: amb una superfície de 4,15 hectàrees, conté les infraestructures, instal·lacions, edificacions i serveis destinats a l'atenció i gestió tècnica de l'aeroport.
d) Zona de proveïment: amb una superfície de 2,73 hectàrees, conté totes les xarxes de comunicacions, emmagatzematge i servei de combustible, central elèctrica, distribució d'energia infraestructures, instal·lacions, edificacions i serveis destinats a l'activitat de subministrament d'aigua, xarxes de sanejament i totes les infraestructures bàsiques per al funcionament de l'aeroport.
e) Zona d'aviació general: amb una superfície de 0,53 hectàrees, conté totes les infraestructures, instal·lacions, edificacions i serveis destinats a activitats relacionades amb el transport aeri en aeronaus no comercials, aerotaxis i aviació privada i esportiva.
f) Accessos: amb una superfície de 6,21 hectàrees, conté les infraestructures necessàries per connectar entre si les diferents zones funcionals de l'aeroport i amb l'exterior.
3.4 La zona de reserva aeroportuària, amb una superfície de 92,60 hectàrees, conté els espais necessaris per possibilitar el desenvolupament de noves instal·lacions o serveis aeroportuaris, així com les ampliacions de qualsevol de les zones anteriorment esmentades.
Per tal de compatibilitzar l'entorn amb el planejament aeroportuari, i de conformitat amb la disposició addicional única de la Llei 48/1960, sobre navegació aèria, i les directrius urbanístiques que estableix el Pla d'aeroports de Catalunya, el Pla director determina les servituds aeronàutiques i les envolupants acústiques de l'aeroport de Lleida-Alguaire.
Procediments de navegació aèria
Abans d'entrar en servei, els procediments de navegació aèria associats a l'aeroport de Lleida-Alguaire, així com les instal·lacions radioelèctriques associades i la seva ubicació, hauran de ser informats favorablement per l'Administració General de l'Estat amb l'objecte de garantir la seva compatibilitat amb el conjunt de l'espai aeri.
El programa d'inversions que estableix el Pla director de l'aeroport s'ha d'executar a mesura que es vagin complint les previsions d'increment de trànsit segons les condicions fixades.
7.1 El desenvolupament del Pla director de l'aeroport de Lleida-Alguaire s'ha d'ajustar a les determinacions del Pla especial urbanístic de l'aeroport d'Alguaire, dels termes municipals d'Alguaire i Torrefarrera, aprovat definitivament en data 18 de novembre de 2005 (DOGC 4521, de 30.11.2005).
7.2 Els projectes per a l'execució del Pla director s'han de sotmetre a una avaluació d'impacte ambiental, d'acord amb el que estableix la normativa aplicable.
Els documents que integren el Pla director de l'aeroport de Lleida-Alguaire restaran per a la seva consulta a la seu de la Direcció General de Ports i Transports del Departament de Política Territorial i Obres Públiques, av. Josep Tarradellas, 2-6, 08029 Barcelona.
Barcelona, 16 d'octubre de 2006